শনিবার মধ্যমগ্রাম চৌমাথায় সিভিক ভলান্টিয়ারের মারে মৃত্যু হয়েছিল সৌমেন দেবনাথ নামে এক বাইক আরোহীর। ঘটনার পরেই এলাকায় কর্তব্যরত সিভিক ভলান্টিয়ারদের উপরে গণরোষ আছড়ে পড়ে। প্রাণ বাঁচাতে বাড়ির কার্নিশে গিয়ে আশ্রয় নেন এক সিভিক ভলান্টিয়ার।
কিন্তু শনিবারের ঘটনার পরে সিভিক ভলান্টিয়ারদের দাদাগিরি নিয়ে সাধারণ মানুষ এতটাই ক্ষুব্ধ যে, ঘটনার পর থেকে মধ্যমগ্রাম, বারাসত, নিউ ব্যারাকপুরের মতো এলাকায় কোথাও সিভিক ভলান্টিয়ারকে দেখা পাওয়া যাচ্ছে না। পুলিশ সূত্রে খবর, গণরোষ থেকে সিভিক ভলান্টিয়ারদের বাঁচাতেই আপাতত এই সিদ্ধান্ত নেওয়া হয়েছে।
শুধু সাধারণ মানুষই নন, সিভিক ভলান্টিয়াররা পুলিশ হল কী করে, সেটা নিয়ে অনেক দিন ধরেই পুলিশকর্মীদের মধ্যেই ক্ষোভ তৈরি হচ্ছিল। গোটা রাজ্য জুড়ে সিভিক ভলেন্টিয়াররা পুলিশ রূপে যে দাদাগিরির নমুনা রাখছেন, তাতে সাধারণ মানুষ বীতশ্রদ্ধ। শনিবারের ঘটনার পরে সাধারণ মানুষের সেই ক্ষোভই প্রকাশ্যে চলে আসে।
দেখুন ভিডিও
 

অভিযোগ, প্রায় প্রতিদিনই রাত ন’টার পরে বারাসত থেকে মধ্যমগ্রাম পর্যন্ত যশোর রোডে যানজট থাকাকালীন রাস্তার দখল থাকে এই সিভিক ভলান্টিয়ারদের হাতেই। সাধারণ মানুষের কাছে চাকরির পুলিশ ভেরিফিকেশন হোক অথবা পাসপোর্ট ভেরিফিকেশন— সবক্ষেত্রেই সব থেকে বেশি দাপাদাপি এই সিভিক ভলেন্টিয়ারদেরই। তার উপরে এক শ্রেণির পুলিশ অফিসার এই সিভিক ভলান্টিয়ারদের উপরে বেশি নির্ভরশীল হয়ে পড়ায় তাদের দাপট আরও বেড়েছে। কিন্তু শনিবার মধ্যমগ্রামে তুচ্ছ কারণে সৌমেন দেবনাথ নামে ওই বাইক আরোহীকে এক সিভিক ভলান্টিয়ার প্রাণঘাতী মারধর করার পরে, তাদেরকে আর রাস্তায় নামানোর ঝুঁকি নিচ্ছেন না জেলা পুলিশ কর্তারা।

এই বিষয়ে অন্যান্য খবর

চোখের সামনেই পিটিয়ে মারল!


তবে শুধু সিভিক ভলান্টিয়ার নয়, শনিবারের ঘটনার পরে কোপ পড়েছে মধ্যমগ্রাম থানার আইসি-র উপরেও। আইসি পার্থ দে-কে ক্লোজ করা হয়েছে।